Diari Oficial de la Generalitat Valenciana


Sumari del DOGV 2701, del 04-03-1996 (1996/837592)

ORDRE de 27 de febrer de 1996, de la Conselleria de Cultura, Educació i Ciència, per la qual es convoquen ajudes per a l'adquisició de llibres de text per a l'alumnat que cursa l'Educació Primària i l'Ensenyament General Bàsic en centres finançats amb fons públics per al curs 1996/97.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/02/27/(1)/dof/vci/html**

### Dades del document

Número de DOGV
:   2701

Data del DOGV
:   04-03-1996

Secció del DOGV
:   DISPOSICIONS GENERALS

Número del document
:   1996/837592


Data del document
:   27-02-1996

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

Anàlisi jurídica

ORDRE de 27 de febrer de 1996, de la Conselleria de Cultura, Educació i Ciència, per la qual es convoquen ajudes per a l'adquisició de llibres de text per a l'alumnat que cursa l'Educació Primària i l'Ensenyament General Bàsic en centres finançats amb fons públics per al curs 1996/97.   
El títol cinqué de la Llei Orgànica 1/1990, de 3 d'octubre, d'Ordenació General del Sistema Educatiu, preveu el desenvolupament d'accions de caràcter compensatori amb la finalitat de fer efectiu el principi d'igualtat en l'exercici del dret a l'educació. Més concretament, l'article 66 d'aquesta norma especifica que, per a superar les condicions socioecòmiques desfavorables dels alumnes, s'arbitraran beques i ajudes a l'estudi.  
Entre les accions de caràcter compensatori destinades a l'alumnat d'Ensenyament Bàsic es troba la de dotar de recursos econòmics a les famílies més desfavorides perquè puguen afrontar la despesa produïda per la compra dels llibres de text. Per a la satisfacció d'aquesta necessitat social sembla convenient atorgar ajudes de quantia superior a les concedides anteriorment, per un import que cobrisca la quasi totalitat de la despesa familiar en llibres de text, encara que supose una reducció quantitativa del nombre d'ajudes.   
   
Amb la finalitat d'assolir els esmentats objectius, dins de les disponibilitats pressupostàries de l'any 1996, i d'acord amb allò establit pel Decret 108/1992, de 6 de juliol, del Govern Valencià, pel qual es regula la concessió de beques,  
ORDENE  
Base 1. Requisits d'estudis  
Podrà sol·licitar ajudes de llibres de text l'alumnat que haja de realitzar, durant el curs 1996-97, els estudis corresponents a l'Educació Primària o a l'Ensenyament General Bàsic en centres finançats per la Generalitat Valenciana amb fons públics. També podrà sol·licitar les ajudes l'alumnat que realitzarà, durant el curs escolar 1996/97, el 1r. o 2n. curs dUEducació Secundària Obligatòria.  
Queden exclosos d'aquesta convocatòria els alumnes que actualment cursen 8é. de EGB i 2n. curs d'Educació Secundària Obligatòria.   
També queden exclosos de participar en aquesta convocatòria els alumnes que realitzen els seus estudis, durant el curs 1995/96, en centres d'acció educativa singular (CAES), les necessitats de material escolar dels quals ja estan previstes en les despeses de funcionament del centre.  
Base 2. Requisits socioeconòmics  
Podrà rebre l'ajuda de llibres de text l'alumnat la renda familiar anual disponible del qual no supere els següents mòduls econòmics:  
Famílies d'un membre: 438.000 PTA  
Famílies de dos membres: 732.000 PTA  
Famílies de tres membres: 980.000 PTA  
Famílies de quatre membres: 1.176.000 PTA  
Famílies de cinc membres: 1.318.000 PTA  
Famílies de sis membres: 1.458.000 PTA  
Famílies de set membres: 1.595.000 PTA  
Famílies de vuit membres: 1.730.000 PTA  
A partir del vuité membre s'hi afegiran 145.000 pessetes per cada nou membre computable.  
Per a tota la convocatòria, es considerarà unitat familiar la formada pels pares i els fills menors de 18 anys, i també els majors d'aquesta edat i menors de 26 anys que hi convisquen i que no perceben cap tipus d'ingressos.  
De la mateixa manera, es considerarà renda familiar anual disponible la suma de les bases liquidables de la declaració de l'Impost sobre la Renda de les Persones Físiques de tots els membres de la unitat familiar. Per als ingressos exempts de l'impost sobre la renda de les persones físiques, se'n computarà l'import íntegre.  
Aquesta renda anual disponible es justificarà amb la documentació prevista en l'annex I d'aquesta ordre.  
Base 3. Quantia de les ajudes  
Les ajudes tindran una quantia de 10.000 pessetes per alumne.   
Es concediran un total de 79.500 ajudes, de les quals 78.000 es concediran en la fase A de la convocatòria i 1.500 en la fase B.  
L'import global màxim d'aquestes ajudes serà el del crèdit consignat en l'aplicació pressupostària 00.73.673.19, línia de subvenció 407/000/96, dels Pressuposts de la Generalitat Valenciana corresponents a l'exercici econòmic de 1996.  
Base 4. Criteris de valoració  
Les ajudes s'adjudicaran per l'ordre que resulte de la puntuació obtinguda de l'aplicació del barem que s'estableix en l'annex I d'aquesta ordre.   
En el cas que no hi haja un nombre d'ajudes suficient per a les sol·licituds amb una mateixa puntuació, es resoldrà atribuint l'ajuda als sol·licitants que tinguen el quocient més baix que resulte de la divisió entre l'apartat d'ingressos i el de membres de la unitat familiar de la sol·licitud. Si tot i això hi persisteix l'empat, es resoldrà en favor dels qui complisquen els criteris complementaris, previstos en l'annex I, per l'ordre de preferència en què estan recollits.  
Si després d'aplicats els criteris de desempat prevists més amunt no és possible desfer-lo, es concedirà l'ajuda a tots els sol·licitants empatats, sempre que no se superen les disponibilitats pressupostàries.   
Base 5. Comissió d'avaluació  
Es crea una comissió d'avaluació, la qual efectuarà la valoració de les sol·licituds presentades, i que estarà formada pels membres següents:  
- La cap del Servei de Títols, Beques i Ajudes a l'Estudi, a qui correspondrà la presidència.  
- Un inspector del Servei d'Avaluació i Inspecció.  
- Un assessor del Servei Jurídic.  
- El director d'un centre docent, designat per la Direcció General de Centres Docents.  
- El cap de la Secció de Serveis Complementaris, qui exercirà les funcions de secretari.  
En cas d'absència del president serà substituït per la cap del Servei de Títols, Beques i Ajudes a l'Estudi.  
Base 6. Normes de procediment   
6.1 Sol·licituds i documentació que cal presentar.  
Les sol·licituds s'hauran de formalitzar en els impresos oficials que, a aquest efecte, es facilitaran a les persones interessades a les secretaries dels centres escolars respectius.  
Les sol·licituds, juntament amb la documentació acreditativa pertinent que s'especifica en l'annex I, hauran de presentar-se, a partir del dia de la publicació d'aquesta ordre, a la secretaria del centre escolar on l'alumne haja de continuar o iniciar els estudis durant el curs 1996/97, o als llocs previstos en l'article 38 de la Llei 30/1992, de 26 de novembre (BOE del 27), de Règim Jurídic de les Administracions Públiques i del Procediment Administratiu Comú, atenent els terminis d'acabament següents:  
a) Fase A  
Fins al 3 d'abril, l'alumnat que haja de continuar els estudis, durant el curs 1996/97, al mateix centre en què es troba matriculat actualment.   
b) Fase B  
Fins al 30 de juny, l'alumnat que inicie els estudis o els continue en un altre centre distint de l'actual per al curs 1996/97, i hi haja sol·licitat plaça escolar dintre del període oficial de matrícula.   
El centre escolar segellarà les sol·licituds en el moment que les lliure la persona interessada i anotarà, en l'espai reservat, la data i el número d'ordre, que serà el mateix que després constarà en el certificat del consell escolar, previst en l'apartat 6.2.  
Els equips directius dels centres receptors de sol·licituds hauran de comprovar, quan es presenten, que estan emplenades correctament d'acord amb la documentació presentada, i instar les persones interessades perquè n'esmenen els possibles defectes o presenten la documentació preceptiva, en cas que no ho hagueren fet.  
6.2 Tramesa de les sol·licituds als òrgans administratius corresponents.  
a) Fase A  
El consell escolar del centre, en reunió extraordinària, i amb la reserva que cal per a garantir el dret a la intimitat dels sol·licitants, comprovarà la veracitat i exactitud de les dades aportades en les sol·licituds amb la documentació acreditativa pertinent. Una volta feta la comprovació, el director del centre, com a president del consell escolar, signarà el certificat que inclourà la relació de peticionaris en aquesta fase. Els models de certificat del consell escolar i de la relació s'adjunten com a annex II a aquesta ordre.  
El director del centre o la persona en qui delegue haurà de comparèixer a la direcció territorial de Cultura i Educació corresponent (unitat de beques), abans del 24 d'abril, per tal de lliurar l'acta de la sessió i la relació de peticionaris, acompanyada de totes les sol·licituds presentades per aquests.  
b) Fase B  
El consell escolar del centre i el director d'aquest, duran a terme, si escau, les mateixes actuacions que s'estableixen en l'apartat anterior per a la fase A.  
L'acte de lliurament de la documentació d'aquesta fase, davant de la direcció territorial de Cultura i Educació corresponent (unitat de beques), s'haurà de fer abans de l'11 de juliol.  
Base 7. Resolució de la convocatòria  
7.1 Llistes provisionals  
La comissió d'avaluació confeccionarà, en el termini de quatre mesos comptadors des del moment d'acabament del termini de presentació de sol·licituds, unes llistes provisionals d'alumnes beneficiaris, exclosos o que han d'esmenar errades de la sol·licitud, de forma diferenciada per a cadascuna de les seues fases.  
Aquestes llistes provisionals hauran de ser exposades als taulers d'anuncis de cada centre escolar participant, a partir de la data establida en l'esmentada resolució.  
7.2 Presentació de reclamacions i esmena de les sol·licituds.  
Les persones interessades podran presentar reclamacions i esmenes a les seues sol·licituds contra les llistes provisionals, a la secretaria del centre escolar corresponent, en el termini de 15 dies naturals a partir de l'endemà de la data d'exposició pública.  
7.3 Resolucions definitives  
Una vegada examinades les reclamacions contra les llistes provisionals, la directora general de Centres Docents dictarà les resolucions definitives corresponents a cadascuna de les fases, que hauran de ser també exposades als taulers d'anuncis de cada centre escolar participant, a partir de la data establida per les respectives resolucions.  
Les exposicions públiques de les resolucions definitives de la convocatòria tindran lloc en el termini màxim de vuit mesos comptadors des de l'acabament del termini de presentació de sol·licituds de cadascuna de les fases.  
La manca de resolució de la convocatòria en el termini previst produirà efectes desestimatoris.  
Base 8. Obligacions dels beneficiaris  
Els beneficiaris estaran obligats a destinar l'ajuda concedida a la compra dels llibres de text del curs o nivell que hagen de realitzar durant el curs 1996/97.  
Base 9. Incompatibilitats  
No es podrà ser beneficiari de més d'una ajuda atorgada per les administracions públiques per a l'adquisició de llibres de text.  
No obstant això, seran compatibles les ajudes concedides per altres administracions públiques adreçades a complementar l'import de les regulades en aquesta ordre, sempre que les dues ajudes en conjunt no superen el cost real dels llibres de text.  
Base 10. Pèrdua dels drets del sol·licitant  
La concessió de l'ajuda quedarà sense efecte, després de l'audiència a la persona interessada, en els casos següents:  
a) Quan no s'haja destinat a la finalitat que en va motivar la concessió.  
b) Quan s'hagen deixat de complir els requisits d'estudis establits en la base 1 d'aquesta convocatòria.  
c) Quan es demostre, pel mitjà que siga, la falsedat de les dades que figuren en la sol·licitud.  
d) Quan el beneficiari incórrega en les incompatibilitats establertes en la base 9.  
Base 11. Procediments de pagament de les ajudes  
El procediment ordinari de pagament de les ajudes previstes en aquesta ordre, suposarà l'emissió de xecs nominatius a favor dels alumnes que resulten beneficiaris en la resolució definitiva de la convocatòria.  
No obstant això, els centres que tenen Projectes d'Actuació Educativa Preferent (PAEP) i aquells que ho acorden en la reunió del consell escolar podran sol·licitar un procediment extraordinari de pagament de les esmentades ajudes que consistirà en l'emissió d'un sol xec a favor del centre escolar, per una quantia equivalent a la suma de totes les ajudes obtingudes pels seus alumnes beneficiaris.  
La sol·licitud per a acollir-se a aquest procediment extraordinari de pagament s'haurà de fer en l'imprés oficial, segons el model que figura en l'annex III d'aquesta ordre. Una vegada aprovada pel consell escolar i signada pel president, aquesta haurà de ser tramesa a la Direcció General de Centres Docents abans del 30 de juny.  
Base 12. Recursos   
De conformitat amb el que estableixen la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la Llei de 27 de desembre de 1956, Reguladora de la Jurisdicció Contenciosa Administrativa, contra aquesta convocatòria i contra les resolucions definitives que se'n deriven, podrà interposar-s'hi un recurs contenciós administratiu davant del Tribunal Superior de Justícia de la Comunitat Valenciana, després d'haver-ho comunicat prèviament a la Conselleria d'Educació i Ciència, en el termini de dos mesos comptadors a partir del dia de la publicació, en el cas de la convocatòria, o de l'exposició pública als taulers d'anuncis dels centres escolars, en el cas de les resolucions definitives.   
DISPOSICIONS FINALS  
Primera  
Es delega, en la directora general de Centres Docents, la facultat de concedir aquestes ajudes i se l'autoritza perquè dicte les resolucions necessàries per al desplegament i l'execució d'aquesta ordre.  
Segona  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.  
València, 27 de febrer de 1996  
El conseller de Cultura, Educació i Ciència,  
Fernando Villalonga Campos  
ANNEX I  
Barem per a la valoració de les sol·licituds de la convocatòria d'ajudes de llibres de text per al curs 1996/97  
1. Ingressos anuals nets de la unitat familiar per membre computable  
A. Valoració de la renda anual disponible punts  
 Fins a 105.000 PTA 10  
 De 105.001 a 126.000 PTA 9  
 De 126.001 a 147.000 PTA 8  
 De 147.001 a 168.000 PTA 7  
 De 168.001 a 189.000 PTA 6  
 De 189.001 a 210.000 PTA 5  
 De 210.001 a 231.000 PTA 4  
 Més de 231.000 PTA 3  
B. Justificació de la renda anual disponible  
Els membres de la unitat familiar hauran de justificar la renda anual familiar disponible amb la totalitat dels fulls, incloent-hi el full d'ingrés o devolució degudament segellat, de la declaració o declaracions de l'impost sobre la renda de les persones físiques corresponent a l'exercici de 1994.  
Si algun dels membres de la unitat familiar no està obligat a presentar la declaració de l'impost sobre la renda de les persones físiques, justificarà els seus ingressos mitjançant els certificats de les empreses o organismes oficials (INEM, Seguretat Social, Conselleria de Treball i Afers Socials, etc.) dels quals els perceben.   
Només en casos excepcionals, en què no puguen ser acreditats els ingressos per certificats, s'acceptaran les declaracions jurades d'ingressos dels membres de la unitat familiar. A la declaració o declaracions jurades d'ingressos, caldrà adjuntar-hi un informe emés per la unitat de serveis socials del municipi al qual pertanyen o, en cas que això no siga possible, el certificat de la delegació o administració d'Hisenda de no haver presentat la declaració de l'impost sobre la renda de les persones físiques.   
Excepcionalment, les famílies que hagen tingut una reducció greu dels seus ingressos durant l'any 1995 (per atur, orfandat, etc.) podran fer-ho constar aportant la documentació que acredite la causa d'aquesta reducció. Perquè aquests ingressos corresponents a 1994 siguen valorats hauran d'estar correctament justificats amb certificats dels organismes públics o empreses, la qual cosa no els exclourà de presentar la documentació que acredite els ingressos de tots els membres de la unitat familiar durant l'any 1994.  
C. Justificació del nombre de membres de la unitat familiar  
El nombre de membres de la unitat familiar s'haurà de justificar amb una fotocòpia de les pàgines del llibre de família en què apareguen tant els pares com els fills que es consideren membres de la unitat familiar a l'efecte d'aquesta convocatòria.  
2. Criteris complementaris  
Els criteris complementaris caldrà acreditar-los mitjançant fotocòpies confrontades de les certificacions o documents amb validesa oficial que s'especifiquen a continuació:  
 Documentació que cal presentar Punts   
1) Condició d'orfandat absoluta.  
Documentació que cal presentar: Llibre de família o certificat del registre civil.  
Punts: 5  
2) Condició de resident a centres d'acollida de menors o situació d'acollida en famílies educadores.   
Documentació que cal presentar: Certificat del director del centre d'acollida, dependent de la Conselleria de Treball i Afers Socials i de la mateixa Conselleria, en els casos d'acollida en famílies educadores.  
Punts: 3.  
3) Condició d'orfandat de pare o mare.  
Documentació que cal presentar: Llibre de família o certificat del registre civil.  
Puntos: 2  
4) Fill/a de persona soltera, separada o divorciada.  
Documentació que cal presentar: Llibre de família o sentència judicial ferma de separació matrimonial o interlocutòria judicial de mesures provisonals.  
Punts: 2  
5) Situació de desocupació o atur laboral del pare i la mare, sense rebre prestacions, cap dels dos, per aquest concepte.  
Documentació que cal presentar: Certificats del pare i de la mare o del tutor efectuats per l'Institut Nacional d'Ocupació (INEM).  
Punts: 2  
6) Condició d'alumne matriculat, durant el curs 1995/96, a centres amb projectes d'acció educativa preferent (PAEP).  
Documentació que cal presentar: Documentat d'ofici per l'administració.  
Punts: 2  
7) Condició de perceptor de prestacions econòmiques reglades (PER).  
Documentació que cal presentar: Certificat de l'ajuntament o de la Conselleria de Treball i Afers Socials.  
Punts: 1  
8) Discapacitacions físiques, psíquiques o sensorials de l'alumne/a, pares o germans en edat escolar.   
Documentació que cal presentar: Qualificació oficial de discapacitació expedida per la Conselleria de Treball i Afers Socials, a través dels centres de diagnòstic de minusvàlids.  
Punts: 1  
19) Circumstàncies sociofamiliars especials referides al pare/mare/tutor:  
- toxicomania,  
- alcoholisme, o  
- reclusió en un centre penitenciari  
Documentació que cal presentar: Certificat del director del centre penitenciari o certificat acreditatiu expedit per un metge especialista.  
Punts: 1  
10) Condició de membre de família nombrosa de qualsevol categoria.  
Documentació que cal presentar: Títol de família nombrosa.  
Punts: 1


Còpia Permalink ELI